Նման «լավատեսական» մոտեցումը պայմանավորված է 1998-ին ՀՀՇ-ի «Հանրապետություն» խմբակցության մեկ օրվա ընթացքում տեղի ունեցած «երկրապահացման» նախադեպով։ «Առնետավազքի» հնարավորությամբ հանրապետականները մտահոգված են, սակայն մի պարզ բան չեն հասկանում. առնետավազքն առաջին հերթին հարված կլինի ոչ թե իրենց համար, այլ՝ գործող կառավարության։ 1998-ին տեղի էր ունեցել հեղաշրջում, եւ ո՛չ կառավարման համակարգում, ո՛չ հանրային գիտակցության մեջ որակական փոփոխություններ չէին եղել։ «Վազողներն» իրենց նախկին թիմակիցների համար էին դավաճան, իսկ հանրությունն անտարբեր էր այդ երեւույթի նկատմամբ։ Այսօրվա պարագայում գործող կառավարությունն այդ «նվերը» իր շարքերում չի կարող հանդուրժել, քանզի հեղափոխություն կատարած հանրությունը դա չի ընդունի։ Նրանք կառավարման նոր համակարգում որեւէ կարգավիճում չեն կարող լինել։